
Szent Emiliánosz vértanú emléke.
A péntek esti alkonyati zsolozsmán
„Uram, tehozzád...” után 
6. hang
Ments meg engem a reám váró pokoltól, * őrizz meg, legigazságosabb Bíró, az örök tűzre való kárhoztatástól! * A veszélyes viharokban őrizz meg épségben, ó Ige! * Remegek, én szerencsétlen, * ha bűneim sokaságát meggondolom, * könnyek között eléd borulok, * szívem töredelmével kérem kegyelmedet, *’ ó Emberszerető!
Van-e, aki nem sír fölöttem? * Mértéktelenséggel áthágtam az Úr parancsait, * a Paradicsom helyett az alvilág lakója lettem, * az édesnek ígérkező étel epévé változott, * elidegenedtem, Irgalmas, dicsőségedtől, * és az angyaloktól. * De hozzád tértem, fogadj vissza * a te nagy irgalmasságoddal, *’ irgalmas és emberszerető Uram!
Minden igaz hitben elszenderültet * vezess, Életadó az élők földjére, * az enyhülés helyére, az örök hajlékokba, * hol mindig a te orcád világossága tündöklik, * hol az igazak gyönyörűsége, öröme és békéje van, * és bocsásd meg nekik végtelen jóságoddal, Uram, * amit gondolattal, szóval *’ és cselekedettel vétkeztek!
4. hang. Minta: Jelül rendelted...
Magasságbeli, legyőzhetetlen erőbe öltöztetted, * a bajnokot, Uram, * és megerősítetted őt arra, * hogy a törvényszegő ellenségtől * érted a kínokat bajnok módjára elviselje * és vértanú-koszorút nyerjen. * Az ő könyörgésére adj nekünk bűnbocsánatot, * mindenható Jézus, *’ lelkünk Üdvözítője!
Magára öltötte fegyverzet gyanánt * a keresztet a te bajnokod, Urunk, * s a te buzgóságodtól hevítve * a bálványok minden szentélyét fölperzselte, * s az ősgonosz seregeit leverte * a dicsőséges Emiliánosz, * győzelmi jutalmul pedig a mennyországot nyerte tőled, Uralkodó, *’ és esedezik a mi üdvösségünkért.
Ragyogó csillaggá tetted az Egyházban Emiliánosz vértanút, * és nemes harcossá, * ki titokzatos csodáival * az egész mindenséget megvilágosítja, * és az istentagadás sötétségét eloszlatja, * Isten tetszése szerint megvilágosít minket is, * és mi magasztalunk téged mint Istent, * mindenható Jézus, *’ a mi lelkünk Üdvözítője.
Dicsőség... most és... 6. hang
Ó, ki ne áldana téged, legszentebb Szűz? * Ki ne magasztalná a te legtisztább szülésedet? * Mert az Atyától öröktől fogva kisugárzott egyszülött Fiú * fölfoghatatlan módon megtestesülvén tőled született, * ki isteni természetét megtartván, * egyszersmind emberi természetet is viselt, * kit nem megosztott két személynek vallunk, * hanem egymással össze nem folyó két természet urának ismerünk. * Őt imádd, tiszta, boldogságos Szűz, *’ hogy könyörüljön a mi lelkünkön!
Előverses sztihirák 
6. hang
A te vértanúid, Uram, * nem tagadtak meg téged, * s nem pártoltak el parancsaidtól. * Az ő közbenjárásukra *’ könyörülj rajtunk!
A te teremtő parancsolatod volt * az én életem kezdete * és személyiségem megalkotója. * Mert láthatatlan és látható természetből álló lénnyé akartál alkotni, * azért testemet földből formáltad, * és isteni és elevenítő leheleteddel lelket leheltél belé. * Üdvözítőnk, nyugtasd meg szolgáidat * az élők földjén, *’ az igazak hajlékaiban!
Kezdetem és keletkezésem * a te teremtő parancsod volt, * mert akartál engem * látható és láthatatlan természetből álló élőlénnyé tenni. * Testemet földből formáltad, * és isteni és elevenítő leheleteddel lelket adtál belé. * Üdvözítőnk, nyugtasd meg szolgáidat *’ az igazak hajlékaiban, az élők földjén!
Nyomort zúdított Ádámra hajdan * a fáról való evés az Édenben, * amikor a kígyó a méregre rábeszélte. * Mert abból származott a halál, * mely fölemészt minden embert. * De eljött az Uralkodó és a sárkányt legyőzte, * és föltámadást ajándékozott nekünk. * Azért hangoztatjuk néki: Könyörülj meg azokon, Üdvözítőnk, * akiket elszólítottál, *’ és az igazakkal nyugtasd meg őket!
Dicsőség... most és... 
Szent szülődnek, vértanúidnak, * apostolaidnak, prófétáidnak és főpapjaidnak, * az igazaknak és összes szentjeidnek imái által, Krisztus, *’ nyugtasd meg elhunyt szolgáidat!
Tropár(ok)
4. hang
A te szent Emiliánosz vértanúd, Uram, * az ő szenvedéseiért hervadhatatlan koszorút nyert tőled, Istenünk, * mert a te erődet bírván * kínzóit megszégyenítette, * és az ördögök tehetetlen vakmerőségét megtörte. * Az ő imádságai által *’ üdvözítsd, Jóságos, a mi lelkünket!
Dicsőség... most és...
Az örök idők óta elrejtett, * s még az angyalok előtt is ismeretlen mély titok * Teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
